EURÓPSKA KOMISIA V Bruseli7. 6. 2019 COM(2019) 274 final OZNÁMENIE KOMISIE EURÓPSKEMU PARLAMENTU A RADE o súčasnom stave spoločnej rybárskej politiky a konzultáciách týkajúcich sa rybolovných možností na rok 2020

{SWD(2019) 205 final}



OZNÁMENIE KOMISIE EURÓPSKEMU PARLAMENTU A RADE o súčasnom stave spoločnej rybárskej politiky a konzultáciách týkajúcich sa rybolovných možností na rok 2020

1.Úvod Toto oznámenie poskytuje prehľad o súčasnom stave spoločnej rybárskej politiky (ďalej len „SRP“) a obsahuje najdôležitejšie usmernenia pre tvorbu návrhov Komisie týkajúcich sa rybolovných možností na rok 2020. Hlavným cieľom riadenia rybárstva v rámci SRP je najneskôr do roku 2020 zabezpečiť v prípade všetkých populácií vysoké dlhodobé výnosy (Fmsy). Dosiahnutie tohto cieľa zároveň prispeje k dosiahnutiu dobrého environmentálneho stavu v európskych moriach do roku 2020 a k minimalizácii negatívneho vplyvu rybolovných činností na morské ekosystémy. 2.Pokrok pri vykonávaní SRP 2.1.Pokrok pri dosahovaní Fmsy V severnom Atlantiku a priľahlých oblastiach sa v súvislosti s tlakom na populácie rýb (F/Fmsy) zaznamenal za obdobie 2003 – 2017 celkovo klesajúci trend; medián rybolovnej úmrtnosti sa ustálil na hodnote 1,0. Ukazovateľ F/Fmsy pre Stredozemné a Čierne more naďalej predstavuje 2,2, čo znamená, že výlov je stále oveľa vyšší než cieľ Fmsy. TAC patria medzi hlavné nástroje riadenia rybárstva. V Severnom Atlantiku a priľahlých oblastiach Komisia navrhla na rok 2019 TAC v súlade s úrovňou Fmsy alebo pod ňou pre všetkých 76 TAC, v prípade ktorých existovalo odporúčanie týkajúce sa Fmsy. Nebolo to možné v prípade piatich TAC, pre ktoré Medzinárodná rada pre výskum mora (ICES) odporučila nulový TAC, pretože by to viedlo k blokačným situáciám so závažným sociálno-ekonomickým vplyvom, ako aj v prípadoch, keď sa rozhodlo o zachovaní TAC pre vedľajšie úlovky na nízkych úrovniach. Rada stanovila 59 TAC v súlade s Fmsy, čo je o tri TAC viac ako v roku 2018. V Baltskom mori pochádza 95 % očakávaných vylodených úlovkov z TAC stanovených v súlade s Fmsy a 4 % z TAC stanovených v súlade s preventívnym odporúčaním. V Severnom mori, v Skagerraku a Kattegate pochádza z TAC stanovených v súlade s Fmsy 99,7 % očakávaných vylodených úlovkov (pre populácie posudzované podľa Fmsy, ktoré spravuje len EÚ); v severozápadných vodách predstavuje táto hodnota 94 % a v juhozápadných vodách 90 %. V prípade hlbokomorských populácií sa rybolovné možnosti na roky 2019 a 2020 stanovili v novembri 2018. Predstavujú menej ako 1 % všetkých vylodených úlovkov v EÚ. V prípade všetkých hlbokomorských populácií sú k dispozícii obmedzené výsledky posudzovania. Príslušné rozhodnutia Rady o rybolovných možnostiach týkajúcich sa hlbokomorských populácií sa v súčasnosti viac ako v predchádzajúcich rokoch riadia vedeckými odporúčaniami. Pokiaľ ide o populácie, v prípade ktorých sa musia viesť konzultácie s pobrežnými štátmi, len TAC pre tresku belasú na rok 2019 zodpovedal dlhodobej stratégii hospodárenia s touto populáciou a Fmsy, ktorú odporučila ICES. Rokovania medzi EÚ a Nórskom viedli k menej ambicióznemu výsledku z hľadiska zachovania populácií, keďže v súlade s Fmsy bolo stanovených len 9 zo 17 TAC, čo je menej než v roku 2018. V Stredozemnom mori sa v roku 2017 nad udržateľnými úrovňami lovilo 35 zo 40 posudzovaných populácií, pričom výlov v priemere predstavoval približne 2,2-násobok príslušných hodnôt Fmsy. Z najnovších údajov vyplýva, že priemerná miera F/Fmsy mala od roku 2011 klesajúci trend. Mohlo by to naznačovať malé zlepšenie týkajúce sa objemu rybolovu. V Čiernom mori sa naďalej nadmerne loví 6 z 8 posudzovaných spoločných populácií s výnimkou šproty a rapany oranžovej. 2.2.Trendy biomasy

V Severnom Atlantiku a priľahlých oblastiach sa počet populácií v rámci bezpečných biologických hraníc takmer zdvojnásobil z 15 v roku 2003 na 29 v roku 2017 (od roku 2016 nárast o 2 %), pričom najväčší nárast z 2 na 8 populácií v rámci bezpečných biologických hraníc sa zaznamenal v Biskajskom zálive a pyrenejských vodách. Celkový objem biomasy sa vyvíjal pozitívne, zvýšil sa približne o 36 %. V porovnaní s rokom 2003 sa v roku 2016 v Stredozemnom a Čiernom mori nezaznamenal výrazný nárast biomasy neresiacej sa populácie. Pri populácii kalkana veľkého v Čiernom mori sa zaznamenal stúpajúci trend v prípade biomasy a zníženie v prípade nadmerného lovu. 2.3.Stav flotily EÚ Kapacita flotily EÚ naďalej klesala. V decembri 2018 bolo v registri flotily EÚ (vrátane najvzdialenejších regiónov) 81 644 plavidiel s celkovou kapacitou 1 533 180 v hrubej priestornosti (GT) a 6 075 634 v kilowattoch (kW). Oproti predchádzajúcemu roku ide o zníženie počtu plavidiel o 1,32 %, hrubej priestornosti o 2,46 % a kilowattov o 2,61 %. Významný počet segmentov flotily (190 z 255 posudzovaných segmentov) však ešte nie je v rovnováhe so zodpovedajúcimi rybolovnými možnosťami. Pokiaľ ide o hospodársku výkonnosť, flotila EÚ v roku 2017 naďalej zaznamenávala rekordné čisté zisky, ktoré dosiahli 1,3 miliardy EUR. Neustále zlepšovanie možno pripísať najmä vysokým priemerným cenám rýb (vyššia hodnota za menšie vylodené množstvo) a stále nízkym cenám palív. K zlepšeniu výkonnosti však prispel aj lepší stav niektorých dôležitých populácií v spojení s technologickým pokrokom. Aj keď ešte nie sú k dispozícii údaje za roky 2018 a 2019, napriek miernemu zvýšeniu cien palív sa očakávajú podobné výsledky. V prípade viacerých flotíl, ktoré sa zameriavajú na udržateľne lovené populácie (ako napr. treska jednoškvrnná, kalkan ostronosý a platesa veľká v Írskom mori, sleď atlantický, severná populácia merlúzy európskej a solea európska vo východnej a v západnej časti Lamanšského prielivu, čertovité v Biskajskom zálive), sa zaznamenal pozitívny ekonomický trend, pričom sa v prípade týchto flotíl spravidla zvyšuje ziskovosť a mzdy. Naopak flotily, ktoré sa zameriavajú na nadmerne lovené populácie, zvyčajne mávajú horšie ekonomické výsledky. Celková zamestnanosť vo flotile EÚ v ekvivalentoch plného pracovného času (FTE) klesá od roku 2008 v priemere o 1,3 % ročne, čiastočne aj kvôli zníženiu kapacity flotily. Priemerná mzda na FTE však rastie o 2,7 % ročne. Priemerná ročná mzda na FTE je 24 800 EUR. Nárast zamestnanosti sa v prípade viacerých flotíl v Severnom mori a Atlantickom oceáne na rozdiel od flotíl v iných regiónoch podľa všetkého v súčasnosti konsoliduje. Významným krokom na zlepšenie pracovných podmienok vo flotile EÚ bola transpozícia dohovoru C188 Medzinárodnej organizácie práce (ILO) o práci v odvetví rybárstva do práva EÚ, ako to odsúhlasili sociálni partneri EÚ. Členské štáty sa musia novým pravidlám prispôsobiť do 15. novembra 2019. Komisia nedávno vyzvala členské štáty, aby ratifikovali Medzinárodný dohovor o normách výcviku, kvalifikácie a výkonu strážnej služby posádky rybárskych plavidiel (doposiaľ ho ratifikovalo len 10 členských štátov). 2.4.Pokrok v decentralizovanom riadení rybárstva 2.4.1.Viacročné plány Viacročné plány sú akty prijímané spolurozhodovacím postupom, ktorými sa okrem iného stanovuje harmonogram vykonávania cieľa MSY a niektoré nástroje flexibility na riadenie rybárstva. Nedávne prijatie viacročného plánu pre druhy žijúce pri morskom dne v západných vodách je rozhodujúcim prvkom vo vykonávaní SRP, keďže ide o ústredný nástroj na riadenie rybárstva. Vďaka nemu sa zabezpečí rybárstvo udržateľné v dlhodobom horizonte a dôjde k doplneniu radu viacročných plánov pre Severné a Baltské more. Komisia tento rok predloží správu o vykonávaní viacročného plánu pre Baltské more. Ďalším úspechom je prijatie prvého viacročného plánu pre Stredozemné more v roku 2019. Týka sa rybolovu zameraného na druhy žijúce pri morskom dne v západnom Stredozemnom mori a stanovuje sa v ňom povinné zníženie rybolovného úsilia o 10 %, ktoré sa bude uplatňovať od 1. januára 2020; uvádza sa v ňom aj to, že cieľová hodnota Fmsy by sa mala v uvedenej oblasti dosiahnuť najneskôr do roku 2025. Naopak, v kontexte realizácie viacročného plánu pre malé pelagické druhy v Jadranskom mori nedošlo k žiadnemu pokroku. 2.4.2.Delegované akty prijaté v kontexte regionalizácie Pri postupnom zavádzaní povinnosti vylodiť úlovky zohrávali významnú úlohu regionálne skupiny; ich prínos spočíval v predložení spoločných odporúčaní Komisii. Na základe uvedených odporúčaní Komisia prijala pred koncom roka 2018 štyri (nové) plány pre odhadzovanie úlovkov. Naproti tomu vypracovanie delegovaných aktov transponujúcich spoločné odporúčania o ochranných opatreniach pre lokality Natura 2000 a iné chránené oblasti podľa článku 11 nariadenia č. 1380/2013 trvalo dlhšie a tieto akty sa vzťahujú iba na niektoré oblasti v Severnom mori a Baltskom mori. V tomto roku sa očakávajú ďalšie spoločné odporúčania, je však potrebný ďalší pokrok. 2.4.3.Zapojenie zainteresovaných strán Význam poradných rád, ktoré sú hlavnými organizáciami zriadenými v rámci SRP, v rámci procesu regionalizácie vzrástol. V roku 2018 predložilo 10 existujúcich poradných rád Komisii 73 odporúčaní, v roku 2017 ich bolo 64. Príklady toho, ako ich odporúčania prispeli k prijatiu rozhodnutia, sa nachádzajú v pracovnom dokumente útvarov Komisie pripojenom k tomuto oznámeniu. 2.5.Povinnosť vylodiť úlovky Povinnosť vylodiť úlovky začala platiť 1. januára 2019. Komisia dostala správy od 18 členských štátov a Európskej agentúry pre kontrolu rybárstva, ako aj listy od piatich poradných rád o vykonávaní povinnosti vylodiť úlovky v roku 2018. Zdá sa, že zainteresované strany si sú vedomé potreby zabezpečiť, aby všetci dodržiavali pravidlá v záujme riadneho plnenia povinnosti vylodiť úlovky. Oznamuje sa však príliš málo informácií o odhodených úlovkoch, čo vedie k diskrepancii medzi odhadmi odhodených úlovkov. Komisia je naďalej plne odhodlaná riešiť tieto nedostatky s členskými štátmi a poradnými radami.

V roku 2018 sa všetky regionálne skupiny zaoberali možnosťami riešenia potenciálnych blokačných situácií. Vďaka spolupráci členských štátov, Komisie a iných zainteresovaných strán sa podarilo nájsť možné riešenia, ktoré sa budú testovať v roku 2019. Ide napríklad o záväzky určitých členských štátov spočívajúce vo výmene určitých kvót alebo dohody o TAC obmedzené len na vedľajšie úlovky doplnené opatreniami na zníženie vedľajších úlovkov. Komisia požiada STECF o posúdenie opatrení navrhnutých členskými štátmi, aby sa ešte viac znížil objem vedľajších úlovkov, a tieto prípady bude monitorovať na účely kontroly. Vo všeobecnosti sa zvýšil počet projektov financovaných z Európskeho námorného a rybárskeho fondu (ENRF). Členské štáty vynaložili 40 miliónov EUR z podpory ENRF (z celkových záväzkov vo výške 89 miliónov EUR, čo predstavuje nárast v porovnaní s plánovaným potenciálnym záväzkom vo výške 49 miliónov EUR) na vykonávanie povinnosti vylodiť úlovky. Oproti prostriedkom vo výške 1,5 miliardy EUR, ktoré sú k dispozícii v rámci priority Únie č. 1, je však celková podpora so záväzkami vo výške 89 miliónov EUR stále nízka. V oblasti kontroly a presadzovania sa predpisy týkajúce povinnosti vylodiť úlovky naďalej dodržiavajú v nedostatočnej miere. Členské štáty musia zabezpečiť kontrolu, presadzovanie a inšpekciu všetkých činností súvisiacich so SRP vrátane povinnosti vylodiť úlovky. Audity Komisie a ďalšie iniciatívy EFCA vo všeobecnosti svedčia o nedostatočnom dodržiavaní predpisov, čo znásobuje skutočnosť, že tradičné nástroje neumožňujú účinnú kontrolu plnenia povinnosti vylodiť úlovky. Nápomocné by mohli byť inovačné kontrolné nástroje založené na diaľkových elektronických monitorovacích (REM) systémoch, ako sa uvádza v návrhu Komisie týkajúcom sa nového kontrolného systému pre oblasť rybárstva. Okrem toho v januári 2019 nadobudli účinnosť nové špecifické kontrolné a inšpekčné programy, ktoré pokrývajú všetky druhy rybolovu, na ktoré sa vzťahuje povinnosť vylodiť úlovky. Komisia bude naďalej pozorne sledovať riadne vykonávanie a presadzovanie povinnosti členských štátov vylodiť úlovky a podporovať používanie REM systémov. 2.6.Osobitné úsilie na riešenie situácie v Stredozemnom mori a Čiernom mori V záujme zlepšenia situácie populácií v Stredozemnom mori a Čiernom mori vynaložila EÚ samostatne a v spolupráci s medzinárodnými partnermi značné úsilie. Na úrovni EÚ sa očakáva, že v roku 2019 sa podarí dosiahnuť výrazný pokrok vďaka realizácii viacročného plánu pre druhy žijúce pri morskom dne v západnom Stredozemnom mori a preskúmaniu STECF týkajúceho sa existujúcich vnútroštátnych plánov riadenia s ohľadom na plnenie cieľov SRP. Vzhľadom na to, že väčšina populácií rýb sa loví v zdieľaných oblastiach, EÚ na medzinárodnej úrovni vynaložila veľké úsilie na podporu mnohostrannej spolupráce v príslušných regionálnych organizáciách pre riadenie rybárstva (RFMO), vo Všeobecnej rybárskej komisii pre Stredozemné more (GFCM) a v Medzinárodnej komisii pre zachovanie atlantických tuniakov (ICCAT). Vďaka prijatiu vyhlásenia MedFish4Ever (marec 2017) a Sofijského vyhlásenia (jún 2018) je teraz pre Stredozemné more (v úzkej spolupráci so stranami Barcelonského dohovoru) a Čierne more k dispozícii na ďalších 10 rokov podrobný pracovný plán na obnovu stavu populácií, ochranu ekologického a hospodárskeho bohatstva regiónu a podporu udržateľného rozvoja akvakultúry. Dopĺňa to regionálny akčný plán pre udržateľný maloobjemový rybolov (september 2018). V roku 2018 prijala komisia GFCM 11 odporúčaní navrhnutých EÚ. Na podporu týchto opatrení bude v roku 2019 potrebné vyvinúť ďalšie úsilie. Impulz v tejto súvislosti poskytne konferencia na vysokej úrovni, ktorá sa bude konať v júni v Maroku, kde sa zhodnotí pokrok pri vykonávaní vyhlásenia Medfish4Ever. ICCAT schválila plán riadenia pre populáciu tuniaka modroplutvého, ktorej stav sa vďaka 10-ročnému úsiliu v tejto oblasti podarilo obnoviť. Plán uľahčuje prístup pobrežných plavidiel (ktoré boli viac ako desať rokov z tohto rybolovu vylúčené) a posilňuje kontrolné opatrenia zamerané na zlepšenie vysledovateľnosti najmä živých jedincov tuniaka modroplutvého z farmového chovu. Z dôvodu kritického stavu populácie mečiara veľkého v Stredozemnom mori prijala ICCAT na žiadosť EÚ plán na jeho obnovu, ktorý platí do roku 2031. 2.7.Medzinárodná správa oceánov Od prijatia programu správy oceánov v roku 2016 sa v jeho rámci vykonáva 50 opatrení, z ktorých niektoré sa už podarilo zrealizovať. Medzi najdôležitejšie úspechy pri zlepšovaní medzinárodného rámca pre správu oceánov patrí schválenie dobrovoľných usmernení FAO týkajúcich sa označovania rybárskeho výstroja (júl 2018) a podpísanie dohody na predchádzanie neregulovanému rybolovu na šírom mori v strednej časti Severného ľadového oceánu (október 2018) . EÚ v tomto procese prevzala vedúcu úlohu. EÚ presadzuje zásady SRP prostredníctvom svojej spolupráce s partnerskými krajinami a svojho pôsobenia v RFMO. EÚ podpísala/dojednala dve oceánske partnerstvá, a to s Čínou (jún 2018) a Kanadou. Flotily EÚ majú vďaka dohodám o partnerstve v odvetví udržateľného rybárstva za kontrolovaných a udržateľných podmienok prístup k externým rybolovným oblastiam v 11 partnerských krajinách. Štrukturálnou podporou poskytnutou v rámci týchto dohôd, okrem iného podporou kapacít v oblasti vedy a kontroly, ako aj sektora drobného rybolovu, sa posilňuje riadenie rybárstva v uvedených krajinách. EÚ naďalej zohráva dôležitú úlohu v RFMO, ktoré sú kľúčovými nástrojmi riadenia na podporu udržateľnosti populácií a ekosystémového prístupu, spoľahlivých vedeckých odporúčaní, prijímania príslušných opatrení monitorovania, kontroly a dohľadu, ako aj pravidelných preskúmaní výkonnosti, a na boj proti nezákonnému, nenahlásenému a neregulovanému (NNN) rybolovu. Komisia v tejto súvislosti navrhne a bude obhajovať pozície EÚ v záujme zabezpečenia hospodárenia s príslušnými populáciami v súlade s cieľom Fmsy. Komisia v januári 2019 zrušila žltú kartu pre NNN rybolov v prípade Thajska, keďže táto krajina zlepšila svoje riadenie rybárstva v súlade so svojimi medzinárodnými záväzkami. V máji 2019 bol spustený informačný systém (CATCH) s cieľom účinne vykonávať systém EÚ na osvedčovanie úlovkov, ktorý je súčasťou boja proti NNN rybolovu. EÚ v rámci riešenia problému morského odpadu prijala smernicu o jednorazových plastoch a novú smernicu o prístavných zberných zariadeniach. V tejto súvislosti sa v návrhu Komisie týkajúcom sa nového kontrolného systému pre oblasť rybárstva predpokladá zavedenie povinného digitálneho systému pokrývajúceho celú EÚ, vďaka ktorému sa uľahčí hľadanie a výlov výstroja. 3.Návrhy rybolovných možností na rok 2020 Rok 2020 bude prvým rokom, v ktorom sa so všetkými populáciami bude musieť hospodáriť v súlade s cieľom maximálneho udržateľného výnosu, ako sa stanovuje v základnom nariadení. Takisto to bude prvýkrát, čo sa na väčšinu populácií, ktorých sa týka nariadenie o rybolovných možnostiach, začnú vzťahovať viacročné plány, Ak Spojené kráľovstvo 31. októbra 2019 alebo skôr, ako schválila Európska rada, opustí EÚ bez dohody, EÚ a Spojené kráľovstvo budú musieť viesť vzájomné konzultácie o spoločnom hospodárení s populáciami, ktoré zdieľajú. 3.1.Celkové ciele návrhov rybolovných možností na rok 2020

Hlavným cieľom návrhov Komisie bude dosiahnuť do roku 2020 hodnotu Fmsy pre všetky populácie posudzované podľa Fmsy. Prostredníctvom návrhov sa bude pokračovať aj v hľadaní spôsobov ako uľahčiť účinné vykonávanie povinnosti vylodiť úlovky. Hoci je zlý stav niektorých populácií takisto výsledkom environmentálnych faktorov (ako je znečistenie a zhoršenie kvality vody), ktoré je potrebné riešiť samostatne, je naďalej nutné obmedzovať aj rybolovný tlak na tieto populácie. 3.2.Kľúčové kroky smerom k stanoveniu budúcich rybolovných možností Základom návrhov Komisie týkajúcich sa rybolovných možností budú vedecké odporúčania ICES, ktoré sa vydávajú v niekoľkých častiach. Komisia má v úmysle zahrnúť do svojich pôvodných návrhov čo najviac populácií. Keďže ICES vydáva svoje odporúčania koncom roka (od októbra do decembra), návrh pre Severné more a Atlantický oceán bude naďalej obsahovať rybolovné možnosti označené ako pro memoria (pm) týkajúce sa populácií, ktorých sa uvedené oneskorené odporúčania týkajú. Komisia vyzýva členské štáty a zainteresované strany, aby nečakali na návrhy Komisie a začali bezodkladne podnikať kroky na základe verejne dostupných vedeckých odporúčaní. Zúčastnené strany budú mať zároveň možnosť predložiť odporúčania týkajúce sa rybolovných možností prostredníctvom príslušných poradných rád a členských štátov. Vzhľadom na vyššie uvedené konzultácie Komisia vypracuje tri návrhy: pre Baltské more (august), Stredozemné more a Čierne more (september) a Atlantický oceán a Severné more (október). Rokovať sa o nich bude na samostatných zasadnutiach Rady (návrh pre Baltské more na októbrovom zasadnutí Rady a ostatné dva návrhy na decembrovom zasadnutí Rady). Dôsledky vystúpenia Spojeného kráľovstva z EÚ na stanovenie rybolovných možností sa preskúmajú na základe najnovšieho vývoja. 3.3. Stanovenie rybolovných možností pre rôzne morské oblasti Rybolovné možnosti v prípade populácií v Baltskom a Severnom mori a západných vodách sa stanovia na základe príslušných viacročných plánov, v ktorých sa vymedzujú rozsahy úmrtnosti podľa Fmsy, a preto poskytujú za určitých podmienok istú mieru flexibility. Od ICES sa žiada, aby poskytla odporúčania, ktoré umožnia posúdiť potrebu a možnosť využitia tejto flexibility. Horný rozsah hodnôt Fmsy možno použiť na navrhnutie celkového povoleného výlovu (TAC) len vtedy, ak by bolo treba na základe vedeckých odporúčaní stanoviť možnosti rybolovu v súlade s rozpätiami Fmsy buď v záujme dosiahnutia cieľov vytýčených v príslušnom viacročnom pláne v prípade zmiešaného rybolovu alebo v záujme zabránenia vážnej škode na populácii v dôsledku vnútrodruhovej alebo medzidruhovej dynamiky populácií, prípadne v záujme obmedzenia vysokých medziročných výkyvov. V súvislosti s úplným vykonávaním povinnosti vylodiť úlovky má Komisia v úmysle navrhnúť rybolovné možnosti pre Baltské more, západné vody a Severné more v súlade s odporúčaním ICES, pričom sa v prípade potreby odpočítajú výnimky de minimis alebo výnimky z dôvodu vysokej miery prežitia. Aby sa aj naďalej uľahčovalo úplné vykonávanie povinnosti vylodiť úlovky, je dôležité využiť všetky dostupné nástroje na zmiernenie, a to v náležitom prípade aj vrátane všetkých odporúčaní ICES týkajúcich sa prístupu k zmiešanému rybolovu. V tejto súvislosti sa bude hodnotiť pokrok členských štátov, pokiaľ ide o opatrenia na zníženie vedľajších úlovkov (záväzok, ktorý prijali príslušné členské štáty v súvislosti s riešeniami na rok 2019 pre päť populácií s odporúčaním nulového TAC). Pokiaľ ide o populácie posudzované podľa Fmsy, ktoré podliehajú konzultáciám s krajinami mimo EÚ, Komisia sa bude usilovať o dosiahnutie dohody v súlade s dlhodobými stratégiami hospodárenia a odporúčaniami týkajúcimi sa Fmsy. Pokiaľ ide o populácie, s ktorými sa hospodári prostredníctvom RFMO, Komisia stanoví rybolovné možnosti vychádzajúce z rozhodnutí týchto organizácií. Podľa nedávno prijatého viacročného plánu pre západné Stredozemné more Rada na základe údajov poskytnutých členskými štátmi stanoví na rok 2020 maximálne povolené rybolovné úsilie zodpovedajúce zníženiu o 10 % v porovnaní so základnou hodnotou. Rybolovné možnosti pre Stredozemné more budú na základe dostupných vedeckých odporúčaní zahŕňať aj opatrenia GFCM, ktoré sú už účinné (pre malé pelagické druhy a úhory), a iné opatrenia, ktoré sa majú prijať na výročných zasadnutiach v roku 2019. Výsledky rokovaní o vytvorení regionálneho systému permanentného prideľovania kvót na lov kalkana veľkého (v rámci GFCM) v Čiernom mori sa premietnu do rybolovných možností. V prípade lovu šproty Komisia opätovne navrhne autonómne kvóty.